इलेक्ट्रानिक्स एवं आईटी मंत्रालय
राजीव चंद्रशेखर ने नोएडा में हियरेबल, वियरलेबल एवं आईओटी उपकरणों के लिए मेगा विनिर्माण संयंत्र का उद्घाटन किया
- जेटवेर्क ग्रुप कंपनी ने सालाना 1 करोड़ डिवाइस के उत्पादन के लिए एक नए संयंत्र को चालू किया।
- कोविड के बाद इलेक्ट्रॉनिक्स विनिर्माण में हमारे लक्ष्य को नए सिरे से निर्धारित किया गया है। हमारा उद्देश्य इलेक्ट्रॉनिक्स जीवीसी में भारत की हिस्सेदारी को 10 प्रतिशत तक बढ़ाना है: राजीव चंद्रशेखर
नई दिल्ली, 17 मई 2022
जटवेर्क कंपनी जेट टाउन इंडिया प्राइवेट लिमिटेड ने आज उत्तर प्रदेश के नोएडा में अपने नए अत्याधुनिक विनिर्माण संयंत्र का अनावरण किया। इस संयंत्र का उद्घाटन इलेक्ट्रॉनिक्स एवं सूचना प्रौद्योगिकी राज्यमंत्री श्री राजीव चंद्रशेखर ने किया।
करीब 50,000 वर्ग फुट क्षेत्र में विस्तृत इस कारखाने में उन्नत टेस्टर के साथ 16 विनिर्माण लाइन और उत्पाद विकास के लिए एक अत्याधुनिक नवाचार प्रयोगशाला है। स्मार्ट प्रौद्योगिकी के क्षेत्र में भारत की विनिर्माण क्षमता को मजबूत करने के उद्देश्य से हियरेबल, वियरलेबल एवं आईओटी उपकरणों में ओडीएम  तैयार करने के लिए इस कारखाने की स्थापना की गई है।
श्री राजीव चंद्रशेखर ने नए संयंत्र के बारे में बताते हुए कहा, 'पिछले 5 वर्षों से प्रधानमंत्री इलेक्ट्रॉनिक्स क्षेत्र में हमारी घरेलू क्षमता बढ़ाने पर काफी ध्यान केंद्रित कर रहे हैं। उन्होंने वैश्विक महामारी से पहले इसे भारतीय विनिर्माताओं के लिए एक अविश्वसनीय विकास अवसर के रूप में पहचाना और पिछले दो वर्षों के दौरान इस अवसर में कई गुना बढ़ोतरी हुई है। भारत में 120 अरब डॉलर के निर्यात सहित लगभग 400 अरब डॉलर के इलेक्ट्रॉनिक्स वस्तुओं का योगदान करने की क्षमता है जो मौजूदा 1-2 प्रतिशत की आपूर्ति क्षमता से कुल वैश्विक मूल्य श्रृंखला का 9-10 प्रतिशत होगा। लक्ष्यों को नए सिरे से निर्धारित किया गया है और हमें इस दृष्टिकोण को साकार करने के लिए जेटवेर्क जैसी कई कंपनियों की आवश्यकता है। उनका मॉडल अनोखा है और उसे आसानी से विस्तारित किया जा सकता है। मैं इसके लिए जेटवेर्क को बधाई देता हूं। वे भारत को इलेक्ट्रॉनिक्स जीवीसी का एक प्रमुख खिलाड़ी बनाने के हमारे उद्देश्यों को हासिल करने में महत्वपूर्ण भूमिका निभा सकते हैं।'
जेटवेर्क के सह-संस्थापक राहुल शर्मा ने कहा, 'मेक इन इंडिया के लिए प्रतिबद्ध एक ब्रांड के तौर पर हमेशा से हमारा यह प्रयास रहा है कि हम दुनिया के अगले बड़े विनिर्माण केंद्र के रूप में अपनी क्षमताओं को मजबूत करने और आयात पर निर्भरता को कम करने के तरीके तलाशें। हम इस नए संयंत्र की अपनी क्षमता के जरिये भारतीय बाजार के वियरेबल्स एवं हियरेबल्स क्षेत्र में डिजाइन आधारित उत्पाद ला रहे हैं। यह विस्तार करने योग्य एक अनोखा मॉडल है जिसमें दुनिया भर के उद्योगों की निर्यात आवश्यकताओं को पूरा करते हुए चीनी निर्माताओं के एकाधिकार को प्रभावी तौर पर खत्म की क्षमता है।'
जेट टाउन के नए ओडीएम संयंत्र में विनिर्मित उत्पादों को एक उपयुक्त मॉडल के जरिये विकसित किया गया है जो कंपनी को ग्राहकों की आवश्यकताओं को ध्यान में रखते हुए उत्पाद विशेषताओं और स्थिति को अनुकूलित करके डिवाइस में स्मार्ट तकनीक को नियंत्रित करने में सक्षम बनाता है।
जेट टाउन इंडिया के मुख्य कार्याधिकारी शलभ श्रीवास्तव ने कहा, 'हम टेक्नोलॉजी फर्स्ट, पीपल फर्स्ट दृष्टिकोण के साथ वियरेबल्स ऐंड हियरेबल्स श्रेणी में ओडीएम और ईएमएस की पेशकश कर रहे हैं। डिजाइन, एकीकरण और नवाचार पर ध्यान केंद्रित करते हुए हमने अपने उत्पादों को विभिन्न क्षेत्रों की खास जरूरतों को पूरा करने के लिए उपयुक्त बनाया है। चूंकि हम वैश्विक मांग को पूरा करने के लिए अपने व्यापार मॉडल का विस्तार कर रहे हैं, इसलिए हम भारत में डिजाइन किए गए और उत्पादित वियरेबल्स एवं हियरेबल्स उत्पादों का शीर्ष भारतीय निर्यातक बनना चाहते हैं।'
जेट टाउन इंडिया प्राइवेट लिमिटेड भारत के हियरेबल्स और वियरेबल्स क्षेत्र की एक प्रमुख ओडीएम है जो एकल-बिंदु व्यापक उत्पाद जीवन चक्र समर्थन के साथ बड़े आईओअी डोमेन में डिजाइन एवं विनिर्माण सेवाओं पर ध्यान केंद्रित करती है। इसके पास अनुसंधान एवं विकास, डिजाइन, सोर्सिंग, असेंबली एवं परीक्षण के लिए समर्पित टीमे हैं। इसके अलावा नोएडा में उन्नत टेस्टर एवं उत्पाद विकास के लिए विश्वस्तरीय नवाचार प्रयोगशाला के साथ 16 विनिर्माण लाइन के साथ एक अत्याधुनिक विनिर्माण संयंत्र है।
जेटवेर्क के बारे में:
जेटवेर्क अनुबंध आधारित विनिर्माण के लिए एक प्रबंधित मार्केटप्लेस है। जेटवेर्क अपने उत्पादों को छोटे विनिर्माताओं के वैश्विक नेटवर्क के जरिये विनिर्मित करने के लिए दुनिया की अग्रणी औद्योगिक एवं उपभोक्ता कंपनियों के साथ साझेदारी करती है, जहां जेटवेर्क आपूर्तिकर्ताओं के चयन, मूल्य निर्धारण और ऑर्डर की पूर्ति में मदद करती है। जेटवेर्क तेल एवं गैस, नवीकरणीय, एयरोस्पेस, बुनियादी ढांचा, परिधान, इलेक्ट्रॉनिक्स और खुदरा आदि विभिन्न उद्योगों में विनिर्माण समाधान प्रदान करती है। ग्राहकों के लिए जेटवेर्क का वैश्विक विनिर्माण नेटवर्क सुनिश्चित करता है कि उत्पादों का विनिर्माण तेजी से, प्रतिस्पर्धी कीमतों पर और विश्व स्तरीय गुणवत्ता के साथ हो सके। इसके अलावा, जेटवेर्क का इनहाउस विनिर्माण परिचालन प्रणाली सॉफ्टवेयर जेडआईएसओ आपूर्ति के डिजिटल चयन, विभिन्न चरणों में रियल टाइम ट्रैकिंग, तैयार हो रहे उत्पादों का विजुअल अपडेट, विभिन्न हितधारकों के बीच निर्बाध संचार और अंतिम उत्पाद के लिए क्वालिटी एश्योरेंस में सक्षम बनाता है जिससे ग्राहकों को सुकून मिलता है। विनिर्माण साझेदारों के लिए जेटवेर्क विनिर्माण क्षमता का अधिकतम उपयोग सुनिश्चित करती है और राजस्व वृद्धि को गति देने एवं विनिर्माण लागत को युक्तिसंगत बनाने के लिए विभिन्न पोर्टफोलियो सेवाएं  की पेशकश करती है।